Mikill erill hefur verið í sjúkraflutningum síðasta sólarhringinn en Slökkvilið höfuðborgarsvæðisins fór í alls 130 slíka í gærdag og síðustu nótt.
Sigurjón Hendriksson, vaktstjóri hjá Slökkviliðinu á höfuðborgarsvæðinu segir að ekki sé nóg með að síðustu dagar hafi verið með drjúgasta móti í sjúkraflutningum heldur hefur aukningin allt síðasta ár verið gríðarleg.
Ætla mætti að Covid-19 faraldrinum væri hér um að kenna en þó er ekki alfarið hægt að skella skuldinni á kórónuveiruna þó vissulega eigi hún hlut að máli. Sjúkraflutningar sem tengjast Covid beint nema um þriðjungi aukningarinnar. Aukningin er í öllum flutningum, forgangsflutningum, almennum veikindum í heimahúsum og flutningum á milli spítala og skýringuna er að mati Sigurjóns að finna í samspili ýmissa þátta.